Dybbøl Banke
Dybbøl Banke, fredet område på den sydlige del af Sundeved, Sønderjylland. Dybbøl Banke er den højeste del af den bakkekam, der ligger mellem farvandene Als Sund og Vemmingbund. Terrænet falder jævnt mod øst og stærkt mod syd, hvor det danner stejle skrænter mod Vemmingbund. Nogle mindre fredede områder af banken blev i 1987 suppleret med en fredning på 747 ha; herefter omfatter fredningen hele området syd for rute 8 bortset fra byen Dybbøl og den del af Sønderborg, der ligger på Sundeved.
Dybbøl Banke og især Dybbøl Mølle er nationale symboler i kraft af slaget ved Dybbøl Banke den 18. april under den anden slesvigske krig 1864. Ved skanserne foran Dybbøl Mølle blev Historiecenter Dybbøl Banke indviet i 1992.
Læs mere om slaget ved Dybbøl Banke under Dybbøl.